Polisie ontdek R10 miljoen se onwettige drank | Netwerk24
Die polisie het die naweek op dié onwettige drank in 'n stoorkamer in Douglas in die Noord-Kaap beslag gelê. Foto: Verskaf
Die 50-jarige buitelander is behalwe vir die besit van onwettige alkohol, ook vir omkopery aangekeer.
Volgens kol. Mashay Gamieldien, provinsiale polisiewoordvoerder, het 'n span polisielede wat uit onder meer lede van die georganiseerde misdaad-eenheid, 'n aangewese polisiebeampte van Kimberley, veiligheidsintelligensie en die Suid-Afrikaanse drankraad bestaan, vir 'n week lank die eiendom van die buitelander in Southnaystraat in Douglas dopgehou voordat hulle Vrydag omstreeks 09:30 toegeslaan het.
Toe hulle die eiendom deurgesoek het, het die eienaar hulle in die rigting van die stoorkamer beduie waar 'n groot hoeveelheid onwettige drank aangetref is.
"Terwyl die span met ondersoekwerk besig was, het die eienaar een van die lede R170 000 aangebied om anderpad te kyk. Die geld is getel en op beslag gelê as bewysstuk."
Genl.maj. Henriëtte de Waal, waarnemende provinsiale polisiekommissaris, het die span geloof omdat hulle nie die omkoopgeld aanvaar het.
"Dit is 'n duidelike aanduiding dat die lede nie gemanipuleer sal word om korrup te wees nie"
Die man verskyn binnekort in die landdroshof in Douglas op 'n aanklag van die besit van onwettige alkohol en omkopery.
Intussen is 'n buitelandse vrou Saterdag in Douglas aangekeer nadat sy in die besit van 19 pakke mossels en 83 oesters gevind is.
Volgens lt.kol. Dimakatso Mooi, polisiewoordvoerder, kon die vrou nie verduidelik waar sy dit kry of 'n koopbewys toon nie. Die waarde van die mossels en oesters is ongeveer R5 000.
Die vrou het 'n kennisgewing van die polisie ontvang om Vrydag in die hof te verskyn.
Sy word aangekla vir die oortreding van die Wet op Lewende Mariene-hulpbronne.
Die polisie in die Noord-Kaap het ná 'n weeklange operasie op onwettige drank van R10 miljoen in 'n stoorkamer in Douglas beslag gelê. Foto: Verskaf